钦定古今图书集成/明伦汇编/官常典/第540卷 > 朱骥
## 钦定古今图书集成/明伦汇编/官常典/第540卷 > 朱骥

按《明外史》本传：“骥字尚德，大兴人。嗣祖职，为锦衣卫
千户。两奉使湖广、浙江，赠遗无所受。尚书于谦器之，
妻以女。天顺初，坐谦累，謪戍大同威远卫。尝从大帅
李文出塞御寇，阵斩其长把脱王。宪宗践祚，召复原
职。成化二年，以兵部荐，擢本卫指挥佥事。四年，畿内
多盗，命督卫卒捕缉。骥广设方略，摘发奸渠，且与五”
城御史条上弭盗安民六事，辇下为清。其后岁凶，民
多攘夺，所司捕获斗粟者辄重绳。骥力争，减免者甚
众。有奸人真惠者，伪造妖书，诱惑平民。事觉，逮系百
数十人，皆当死。骥曰：“罪止惠一人耳，馀何辜？”主者迄
如其议。录前斩馘功，进世荫指挥同知。十四年以久
次擢指挥使，寻迁都指挥佥事。明年秋代牛循掌卫
事。锦衣自纪纲马顺以来，势日重，至《逯杲》《门达》专务
罗织，中外重足而立。惟袁彬在事简静不扰。彬去任，
以循代。岁馀，坐奸贪谪戍，遂以骥代。骥奉法循理，未
尝妄兴一事，轻系一人。时议翕然称贤。宪宗亦知其慎密，命兼掌镇抚司事。上下益安焉。二十年进都指
挥同知。越二年进都指挥使，并綗事如故。时忤旨廷
杖者多，或谮骥用杖小。宪宗怒，遣中官诘责数四。骥
具以实对，卒不易词。遇重狱苟可生者，必为之解。迄
明世，论典狱之使，率以骥称首。弘治三年卒官，赐恤
有加。